text: Hun overraskede tyvene
  16 juni 2011 kl. 14.45
  Sælger Marianne Christensen fra Harrys Flisemarked overraskede de tyve, som tidligt i morges stjal et komplet badeværelse. - Jeg fik helt hjertebanken, da det gik op for mig, at de havde været der, da jeg kom, siger hun til TV SYD.
  Marianne Christensen mødte i god tid for at åbne butikken kl. 7. Hun gik rundt i den ene hal - og samtidig var tyvene ved at samle deres koster i en anden hal.
  
  Fik hjertebanken
  - Det er nok min smækken med døre og tænden lys, der har skræmt dem. Så det var mit held.
  - Hvordan har du det med, at de har været her, mens du var her?
  - Da fandt ud af, at de havde været i bygningen samtidig, fik jeg faktisk hjertebanken. Det havde jeg det ikke så godt med. 
  - Jeg tror, at når de er hardcore nok til at gå rundt herinde, samtidig med at der kommer folk i fitnesscentret, så er de også hardcore nok til at lukke munden på mig. og det var jeg ikke så glad ved.
  
  Bestillingsarbejde
  Ved indbruddet stjal tyvene - som omtalt andetsteds - et helt badeværelse. Det ligner et regulært bestillingsarbejde, fordi alle de stjålne effekter  - badekar, toiletter og andet inventar - var blevet vist i annoncer eller på et foto i lokal-avisen.
  